INDHOLDSFORTEGNELSE

1........... Indledning. 2

2........... Formålsbestemte indtægter til EGFL. 2

3........... Indtægter fra de midlertidige omstruktureringsafgifter (sukker) 3

4........... Bemærkninger angående den foreløbige gennemførelse af EGFL-budgettet for 2012. 3

5........... Forbrug af formålsbestemte indtægter til EGFL. 6

6........... Forbrug af indtægter fra de midlertidige omstruktureringsafgifter (sukker) 7

7........... Gennemførelse af sukkeromstruktureringsfonden. 7

8........... Konklusioner 7

Bilag 1: || Foreløbigt forbrug af EGFL-bevillinger pr. 31.3.2012

1. Indledning

Bilag 1 viser budgettets faktiske udnyttelsesgrad i perioden 16. oktober 2011 til 31. marts 2012 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. I tilfælde af at dele af disse indtægter ikke anvendes, vil de automatisk blive fremført til det følgende regnskabsår[2].

EGFL's budget for 2012 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og skønnene over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2012 hensyn til de forventede samlede formålsbestemte indtægter og anmodede i 2012 om et bevillingsniveau, der er beregnet ved at trække de anslåede formålsbestemte indtægter fra de anslåede udgifter. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2012 anslog Kommissionen de disponible formålsbestemte indtægter til 1 010 mio. EUR. Det drejer sig om følgende:

– De formålsbestemte indtægter, der forventedes genereret i løbet af regnskabsåret 2012, blev anslået til 805 mio. EUR. Der forventedes henholdsvis 600 mio. EUR fra korrektioner i forbindelse med regnskabsafslutning og 150 mio. EUR fra uregelmæssigheder. Indtægterne fra mælkeafgiften blev anslået til at udgøre 55 mio. EUR.

– De formålsbestemte indtægter, der forventedes fremført fra regnskabsåret 2011 til 2012, blev anslået til 205 mio. EUR.

I budgettet for 2012 afsatte Kommissionen disse formålsbestemte indtægter på 1 010 mio. EUR til to ordninger. Det drejer sig om følgende:

– 310 mio. EUR blev afsat til driftsfondene for producentorganisationer i sektoren for frugt og grøntsager, og

– 700 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 496 mio. EUR og 30 472 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 806 mio. EUR til driftsfondene for producentorganisationer i sektoren for frugt og grøntsager og 31 172 mio. EUR til enkeltbetalingsordningen.

I bilag 1, som viser den foreløbige gennemførelse af 2012-budgettet til den 31. marts 2012, findes de budgetbevillinger til frugt og grøntsager og til afkoblet direkte støtte, som nu er vedtaget til disse to sektorer, på henholdsvis 788 mio. EUR og 37 189 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på 2012-budgettet sig til i alt 1 098 mio. EUR for frugt og grøntsager og 37 889 mio. EUR for afkoblet direkte støtte.

3. Indtægter fra de midlertidige omstruktureringsafgifter (sukker)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, insulinsirup og isoglukose, som de erhvervsdrivende har i de enkelte medlemsstater, indbetalt til fonden. På tidspunktet for opstillingen af budgettet for 2012 forventedes det, at der ville blive fremført et beløb på 832,2 mio. EUR fra regnskabsåret 2011 til 2012.

4. Bemærkninger angående den foreløbige gennemførelse af EGFL-budgettet for 2012

I bilag 1 vises budgettets foreløbige udnyttelsesgrad i perioden 16. oktober 2011 til 31. marts 2012. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største afvigelser mellem den faktiske og den forventede gennemførelse af 2012-budgettet.

4.1. Markedsforanstaltninger

Forbruget af bevillinger til interventioner på landbrugsmarkederne var 253,6 mio. EUR højere end de afsatte budgetbevillinger som fastsat ved indikatorniveauet pr. 31. marts 2012. Denne forskel skyldes hovedsagelig fødevareprogrammerne, vinsektoren og sektoren for frugt og grøntsager. Samtidig har andre sektorer tilsammen et lille underforbrug.

4.1.1. Fødevareprogrammer (+ 31,4 mio. EUR)

Sammenholdt med det gennemførelsesniveau, som er fastsat ved indikatoren pr. 31. marts 2012, skyldes det nuværende overforbrug medlemsstaternes udgifter til administration og transport i forbindelse med forvaltningen af programmet for 2011, som blev afholdt og anmeldt i 2012, samt den hurtigere end forventede udtagning af skummetmælkspulver fra interventionslagrene til uddeling blandt de socialt dårligst stillede personer i EU. Det skal bemærkes, at dette hurtigere forbrugstempo for disse programmer ikke indebærer nogen risiko for overskridelse af de vedtagne budgetbevillinger, som er blevet fastsat til 500 mio. EUR for disse programmer.

4.1.2. Frugt og grøntsager (+ 105,7 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2012 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden indtil den 31. marts 2012 på de vedtagne budgetbevillinger, der ikke omfatter de formålsbestemte indtægter til denne sektor.

Endvidere foretog medlemsstaterne i den undersøgte periode betalinger i et tempo, der var hurtigere end niveauet for den indikator, der var fastlagt for støtte til foreløbig anerkendelse af producentsammenslutninger. På nuværende tidspunkt forventer Kommissionen, at udgifterne til denne ordning i 2012 vil være højere end de tilsvarende bevillinger i budgettet for 2012.

Derfor mener Kommissionen, at de samlede bevillinger, der er til rådighed for denne sektor, vil være tilstrækkelige til at dække medlemsstaternes forventede udgifter i 2012.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilag 1. Fodnoten viser, hvad situationen ville have været, hvis indikatoren pr. 31. marts 2012 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 788 mio. EUR og de formålsbestemte indtægter til denne sektor, der anslås til 310 mio. EUR. Hvis indikatoren derfor var blevet anvendt på de samlede finansieringsmidler på 1 098 mio. EUR, der forventes at være til rådighed for denne sektor, ville det konstaterede overforbrug være reduceret til 12,3 mio. EUR.

4.1.3. Produkter fra vinsektoren (+ 115,4 mio. EUR)

Sammenholdt med det gennemførelsesniveau, som er fastsat ved indikatoren pr. 31. marts 2012, skyldes det nuværende overforbrug det fremskyndede tempo i medlemsstaternes betalinger til de nationale støtteprogrammer for vinsektoren. Det skal bemærkes, at dette hurtigere forbrugstempo for disse programmer ikke indebærer nogen risiko for overskridelse af budgetbevillingerne, eftersom de svarer til de finansielle lofter, der er fastsat i lovgivningen for disse programmer.

4.2. Direkte støtte

Forbruget af bevillinger til direkte støtte var 1 152,1 mio. EUR højere end det niveau, der var fastsat af indikatoren pr. 31. marts 2012.

4.2.1. Afkoblet direkte støtte (+ 987,3 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der både skyldes anvendelsen af indikatoren for perioden indtil den 31. marts 2012 på de vedtagne budgetbevillinger, der ikke omfatter de formålsbestemte indtægter til denne sektor, og den generelle tilladelse Kommissionen gav medlemsstaterne til at udbetale forskud på direkte støtte fra den 16. oktober 2011. Derudover bør det bemærkes, at forbrugstempoet for alle andre ordninger inden for denne sektor, dvs. den generelle arealbetalingsordning, særskilte betalinger i sukkersektoren og i sektoren for frugt og grøntsager samt særlig støtte (artikel 68), var hurtigere end indikatoren.

Faktisk har medlemsstaterne indtil nu allerede betalt mere end 96 % af de anslåede bevillingsbehov, der er anført i budgettet, hvor tallet var 94 % på samme tidspunkt for støtte vedrørende 2010, som udbetaltes i 2011.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilag 1. Fodnoten viser, hvad situationen ville have været, hvis indikatoren pr. 31. marts 2012 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 vil de samlede finansieringsmidler, der forventes at være til rådighed for afkoblet direkte støtte, bestå af de vedtagne budgetbevillinger på 37 189 mio. EUR og de formålsbestemte indtægter til afkoblet direkte støtte, der anslås at udgøre 700 mio. EUR. Hvis indikatoren derfor var blevet anvendt på de samlede finansieringsmidler på 37 889 mio. EUR, der forventes at være til rådighed for afkoblet direkte støtte, ville det konstaterede overforbrug være mindre og på 320,2 mio. EUR.

På nuværende tidspunkt følger Kommissionen nøje implementeringssituationen for afkoblet direkte støtte.

4.2.2. Anden direkte støtte (165,5 mio. EUR)

Efter at Kommissionen havde givet medlemsstaterne generel tilladelse til at betale forskud på direkte støtte fra den 16. oktober 2011, er betalingerne blevet foretaget i et hurtigere tempo end indikatoren pr. 31. januar 2012 for visse ordninger såsom ammekøer og særlige præmier for oksekød og støtte til producenter af stivelseskartofler og arealbetalinger for ris om bomuld. På samme måde som for afkoblet direkte støtte følger Kommissionen nøje implemeteringssituationen for anden direkte støtte.

4.3. Revision af landbrugsudgifter 4.3.1. Afslutning af foregående års regnskaber (+ 58,3 mio. EUR)

For perioden til 31. marts 2012 anmeldte medlemsstaterne positive korrektioner ved regnskabsafslutning på 0,7 mio. EUR. Det nuværende forbrugsniveau fremkommer ved at sammenholde disse korrektioner med den tilsvarende indikator pr. 31. marts 2012. Det bør dog bemærkes, at der på nuværende tidspunkt ikke er blevet truffet alle de regnskabsafslutningsafgørelser, der forventes i dette budgetår, og at ikke alle korrektioner i forbindelse med regnskabsafslutningen er blevet anmeldt af de pågældende medlemsstater.

Det bør nævnes, at Kommissionen i sin ændringsskrivelse for 2012 har foreslået korrektioner på ­– 69 mio. EUR. Budgetmyndigheden vedtog budgettet for 2012, hvor dette beløb var sat til – 200 mio. EUR.

Kommissionen mener på nuværende tidspunkt, at de forventede korrektioner som følge af beslutningerne om regnskabsafslutning og medlemsstaternes manglende overholdelse af betalingsfrister ikke vil være tilstrækkelige til helt at dække dette højere beløb på – 200,0 mio. EUR. Kommissionen skal derfor dække det deraf følgende betydelige underskud af negative budgetbevillinger med positive budgetbevillinger for at lukke denne budgetpost i 2012.

4.4. Andre udgifter 4.4.1. Fødevare- og fodersikkerhed, dyresundhed, dyrevelfærd og plantesundhed (– 59 mio. EUR)

Ordninger finansieret under denne artikel omfatter direkte betalinger fra Kommissionen. På baggrund af den forbedrede dyresundhed og ændringerne i lovgivningen, som betyder, at færre test for TSE er nødvendige, er det forventede behov for programmer med henblik på udryddelse og overvågning af dyresygdomme mindre end antaget under udarbejdelsen af budgettet for 2012. På nuværende tidspunkt forventes det, at denne budgetartikels bevillinger ikke vil blive udnyttet fuldt ud.

5. Forbrug af formålsbestemte indtægter til EGFL

Tabellen i bilag 1 viser, at formålsbestemte indtægter på 477,2 mio. EUR var blevet opkrævet pr. 31. marts 2012. Det drejer sig om følgende:

– Indtægterne fra korrektioner fra den efterprøvende regnskabsafslutning beløb sig til 345,7 mio. EUR, og der forventes at indgå yderligere beløb ved regnskabsårets udgang.

– Indtægterne fra uregelmæssigheder beløb sig til ca. 74,9 mio. EUR, og der forventes at indgå yderligere beløb ved regnskabsårets udgang.

– På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til 56,6 mio. EUR.

Det beløb for formålsbestemte indtægter, som endeligt blev fremført fra 2011 til 2012, udgjorde 441,5 mio. EUR, hvilket er betydeligt højere end det oprindeligt anslåede beløb på 205 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 31. marts 2012 til 918,6 mio. EUR. På nuværende tidspunkt beløber de formålsbestemte indtægter, der endnu ikke er blevet opkrævet, sig til 327,8 mio. EUR (beregnet på grundlag af de i budgettet for 2012 anslåede genererede formålsbestemte indtægter på 805 mio. EUR, hvoraf 477,2 mio. EUR allerede er opkrævet).

6. Forbrug af indtægter fra de midlertidige omstruktureringsafgifter (sukker)

I overensstemmelse med lovgivningen er der ikke blevet opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til det beløb, der blev fremført fra 2011-budgettet, hvilket til forskel fra de oprindelige skøn beløber sig til 856,8 mio. EUR (som er mere end de 832,2 mio. EUR, der er afsat i 2012-budgettet, som følge af lavere støttebetalinger end forventet ved udgangen af 2011).

7. Gennemførelse af sukkeromstruktureringsfonden

Ved udgangen af marts 2012 havde medlemsstaterne udbetalt støtte på 69 mio. EUR til den omstrukturerede sukkerindustri, diversificeringsstøtte eller støtte til sukkerraffinering.

8. Konklusioner

Det foreløbige forbrug af EGFL-budgetbevillinger i 2012 for perioden indtil 31. marts 2012 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med 1 359,7 mio. EUR. Det skyldtes først og fremmest den generelle tilladelse, som Kommissionen gav til at betale forskud på direkte støtte fra den 16. oktober 2011, hvilket førte til et højere betalingstempo for disse støtteordninger.

Formålsbestemte indtægter på 918,6 mio. EUR er til rådighed og yderligere 327,8 mio. EUR forventes at blive opkrævet i 2012. Kommissionen forventer på nuværende tidspunkt, at både de formålsbestemte indtægter, der nu er til rådighed, og dem, der vil blive til rådighed i årets løb, vil være tilstrækkelige til at dække finansieringen af sektorerne for frugt og grøntsager og for direkte afkoblet støtte, som det oprindeligt var forventet, da budgettet for 2012 blev opstillet.

Med hensyn til forhøjelsen af beløbene for korrektionerne i forbindelse med afgørelserne om regnskabsafslutning til – 200 mio. EUR (se punkt 4.3.1 ovenfor) vil Kommissionen nøje følge udviklingen i budgetgennemførelsen for at se, om underforbruget i andre dele af budgettet vil gøre det muligt at finansiere den del af de højere negative udgifter, som ikke dækkes af de faktisk opkrævede beløb som følge af Kommissionens afgørelser om regnskabsafslutning og andre korrektioner for de pågældende medlemsstaters manglende overholdelse af fristerne for betaling af støtte.

[1] EUT L 209 af 11.8.2005, s. 1.

[2] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de i løbet af året genererede formålsbestemte indtægter (finansforordningens artikel 10).